ROMÂNIA
     APROBAT

JUDEŢUL TIMIŞ
  PRIMAR

MUNICIPIUL TIMIŞOARA
DIRECŢIA COMUNICARE


BIROUL RELAŢII INTERNAŢIONALE 


SC2013 – 20222/16.07.2013
              NICOLAE ROBU

REFERAT
privind alocarea sumei de 41.900 lei de la bugetul local pentru acoperirea cheltuielilor implicate de organizarea în a doua jumătate a anului 2013 a două evenimente aniversare dedicate împlinirii a 20 de ani de la semnarea acordului de înfrăţire dintre Municipiul Timişoara şi oraşul  Rueil-Malmaison     din Franţa
În anul 2013 se împlinesc 20 de ani de la semnarea acordului de înfrăţire dintre Municipiul Timişoara şi oraşul Rueil-Malmaison din Franţa. Cu această ocazie atât oraşul Rueil-Malmaison cât şi Municipiul Timişoara intenţionează sărbătorirea aniversării prin organizarea unor evenimente care vor implica desfăşurarea unor acţiuni aniversare şi culturale – ceremonii aniversare, expoziţii de artă, concerte etc. - menite să marcheze şi să sublinieze importanţa colaborării dintre cele două oraşe. Evenimentele aniversare organizate la Rueil-Malmaison şi Timişoara urmează să aibă loc în a doua jumătate a anului 2013. Suma totală, de 41.900 lei, necesară acoperirii cheltuielilor pentru aceste evenimente este prevăzută în bugetul local al Municipiului Timișoara, la Capitolul 51.02.01.03.20.30.30 - „Cheltuieli privind relaţii de reciprocitate cu oraşele înfrăţite, partenere”.
În cadrul evenimentului aniversar care va avea loc la Rueil-Malmaison în perioada 18-22 septembrie 2013 vor fi organizate o ceremonie aniversară, vernisajul unei expoziţii de sculptură contemporană a mai multor artişti din Timişoara, un moment muzical, diverse întâlniri cu reprezentanţi ai oraşului Rueil-Malmaison etc. Realizarea expoziţiei de sculptură contemporană a artiştilor timişoreni, cu prezentarea şcolii timişorene de sculptură, reprezintă pentru Timişoara un important eveniment de promovare a candidaturii la titlul de Capitală Europeană a Culturii pentru 2021 în străinătate.
În vederea participării la acest eveniment oraşul Rueil-Malmaison a invitat o delegaţie oficială compusă din 6 reprezentanţi ai municipiului Timişoara: domnul Primar Nicolae Robu, reprezentanţi ai Consiliul Local şi reprezentanţi ai Primăriei. Pe lângă delegaţia oficială, la vernisaj au fost invitaţi să participe artiştii plastici ale căror sculpturi vor fi expuse, responsabilii expoziţiei şi un muzician care să susţină un moment muzical cu ocazia vernisajului expoziţiei.
Menţionăm că Primăria oraşului Rueil-Malmaison va asigura cazarea şi masa pentru membrii delegaţiei pe durata şederii în Franţa, iar Municipiul Timişoara va suporta costurile ocazionate de transportul delegaţiei, diurne, asigurări medicale, achiziţia de materiale de promovare şi alte cheltuieli necesare participării la eveniment.
Pentru acoperirea cheltuielilor de participare ale delegaţiei oficiale la evenimentul aniversar organizat la Rueil-Malmaison, s-a estimat că va fi necesară suma de 22.100 lei, după cum urmează:

· transport: aprox. 13.500 lei;

· asigurare medicală: aprox. 500 lei;

· diurne: aprox. 2.000 lei

· materiale de promovare: aprox. 5.000 lei;

· cheltuieli neprevăzute: aprox. 1.100 lei.
La evenimentul aniversar organizat la Timişoara – în luna septembrie sau octombrie 2013 - vor participa o delegaţie oficială din oraşul Rueil-Malmaison, condusă de dl. Patrick Ollier, Primarul oraşului Rueil-Malmaison şi Deputat al departamentului Hauts-de-Seine, reprezentanţi ai Ambasadei Republicii Franceze în România, Consulatului Onorific al Republicii Franceze la Timişoara şi Institutului Francez, precum şi oficialităţi locale, reprezentanţi ai Primăriei şi ai unor instituţii din municipiu, reprezentanţi ai mass-mediei locale ş.a.

În cadrul evenimentului aniversar de la Timişoara vor fi organizate o ceremonie aniversară, expoziţii fotografice/artă, concerte, filme de prezentare, promovarea publică a evenimentului, întâlniri de lucru între reprezentanţii celor două oraşe etc.
Pentru organizarea evenimentului a fost estimat că va fi necesară suma de 19.800 lei pentru efectuarea următoarelor cheltuieli:

· cazare: aprox. 3.600 lei;

· masă servită:  aprox. 3.600 lei;

· trataţie: aprox. 312 lei;

· masă oficială: aprox. 720 lei;

· cocktail: aprox. 150 lei;

· materiale de promovare: aprox. 5.000 lei;

· materiale pentru realizare expoziţii: aprox. 2.000 lei;

· materiale, servicii evenimente (organizare concerte, aranjamente florale, diverse prestări servicii etc.): aprox. 3.400 lei;

· cheltuieli neprevăzute: aprox. 1.018 lei.

Având în vedere cele mai sus menţionate, propunem spre aprobare următoarele:
1. Aprobarea alocării sumei de 41.900 lei de la bugetul local pentru acoperirea cheltuielilor implicate de organizarea în a doua jumătate a anului 2013 a două evenimente aniversare dedicate împlinirii a 20 de ani de la semnarea acordului de înfrăţire dintre Municipiul Timişoara şi oraşul  Rueil-Malmaison din Franţa – participarea Municipiului Timişoara la evenimentul aniversar organizat la Rueil-Malmaison şi organizarea la Timişoara a unui eveniment aniversar. 

